ROZHODNUTIE KOMISIE
z 12. novembra 2007,
ktorým sa podľa smernice Rady 92/43/EHS prijíma zoznam lokalít európskeho významu v Atlantickej biogeografickej oblasti
[oznámené pod číslom K(2007) 5396]
(2008/23/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Atlantická biogeografická oblasť uvedená v článku 1 písm. c) bode iii) smernice 92/43/EHS zahŕňa podľa biogeografickej mapy schválenej 25. apríla 2005 výborom zriadeným podľa článku 20 smernice (ďalej len „Výbor pre biotopy“) územie Holandska, Írska a Spojeného kráľovstva a časti územia Belgicka, Dánska, Francúzska, Nemecka, Portugalska a Španielska.
(2)
V rámci procesu, ktorý sa začal v roku 1995, je dôležité dosiahnuť pokrok pri vlastnom budovaní sústavy Natura 2000, ktorá predstavuje dôležitý prvok ochrany biologickej rozmanitosti v Európskom spoločenstve.
(3)
Počiatočný zoznam lokalít európskeho významu v Atlantickej biogeografickej oblasti v zmysle smernice 92/43/EHS bol prijatý rozhodnutím Komisie 2004/813/ES (2). Na základe článku 4 ods. 4 a článku 6 ods. 1 smernice 92/43/EHS príslušné členské štáty určia lokality uvedené v zozname lokalít európskeho významu v Atlantickej biogeografickej oblasti ako osobitné chránené územia a stanovia priority v oblasti ochrany a potrebné ochranné opatrenia, a to čo možno najskôr a najneskôr do šiestich rokov.
(4)
V rámci dynamického prispôsobenia sústavy Natura 2000 dochádza k revízii zoznamov lokalít európskeho významu. Preto je potrebná aktualizácia uvedeného počiatočného zoznamu.
(5)
Na jednej strane je aktualizácia počiatočného zoznamu lokalít európskeho zoznamu v Atlantickej biografickej oblasti potrebná z hľadiska začlenenia ďalších lokalít, ktoré od roku 2004 členské štáty navrhli ako lokality európskeho významu v Atlantickej biogeografickej oblasti v zmysle článku 1 smernice 92/43/EHS. Povinnosti vyplývajúce z článku 4 ods. 4 a článku 6 ods. 1 smernice 92/43/EHS je potrebné splniť čo možno najskôr a najneskôr do šiestich rokov od prijatia prvého aktualizovaného zoznamu lokalít európskeho významu v Atlantickej biogeografickej oblasti.
(6)
Na druhej strane je aktualizácia počiatočného zoznamu lokalít európskeho významu v Atlantickej biogeografickej oblasti potrebná na zohľadnenie všetkých zmien informácií o lokalitách, ktoré členské štáty predložili po prijatí zoznamu lokalít. Z tohto hľadiska prvý aktualizovaný zoznam lokalít európskeho významu v Atlantickej biogeografickej oblasti predstavuje konsolidovanú verziu počiatočného zoznamu lokalít európskeho významu v Atlantickej biogeografickej oblasti. Malo by sa však zdôrazniť, že povinnosti vyplývajúce z článku 4 ods. 4 a článku 6 ods. 1 smernice 92/43/EHS je potrebné splniť čo možno najskôr a najneskôr do šiestich rokov od prijatia počiatočného zoznamu lokalít európskeho významu v Atlantickej biogeografickej oblasti.
(7)
Príslušné členské štáty zaslali Komisii v období od marca 2002 do septembra 2006 v súlade s článkom 4 ods. 1 smernice zoznamy lokalít navrhovaných ako lokality európskeho významu v Atlantickej biogeografickej oblasti v zmysle článku 1 smernice 92/43/EHS.
(8)
Zoznamy navrhovaných lokalít sprevádzali informácie o každej lokalite dodané vo formáte ustanovenom rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 (3).
(9)
K týmto informáciám patrí najaktuálnejšia a definitívna mapa lokalít doručená dotknutým členským štátom, názov lokality, jej umiestnenie a rozloha, ako aj údaje získané uplatňovaním kritérií uvedených v prílohe III k smernici 92/43/EHS.
(10)
Na základe návrhu zoznamu vypracovaného Komisiou po dohode s každým z príslušných členských štátov, v ktorom sa uvádzajú aj lokality s výskytom typov prioritných prirodzených biotopov alebo prioritných druhov, by sa mal prijať prvý aktualizovaný zoznam lokalít vybraných ako lokality európskeho významu v Atlantickej biogeografickej oblasti.
(11)
Poznatky o existencii a rozdelení typov prirodzených biotopov a druhov sa neustále vyvíjajú vďaka dohľadu v súlade s článkom 11 smernice 92/43/EHS. Preto sa pri hodnotení a výbere lokalít na úrovni Spoločenstva využívali najlepšie informácie, ktoré sú v súčasnosti k dispozícii.
(12)
Niektoré členské štáty však nenavrhli dosť lokalít na to, aby splnili požiadavky smernice 92/43/EHS pre niektoré typy biotopov a druhov. V prípade týchto druhov a typov biotopov sa preto nedá dôjsť k záveru, že sústava je ukončená. S prihliadnutím na oneskorenie pri dodávaní informácií a dosahovaní dohody s členskými štátmi Komisia zastáva názor, že by mala prijať prvý aktualizovaný zoznam lokalít, ktorý je potrebné zrevidovať v súlade s ustanoveniami článku 4 smernice 92/43/EHS.
(13)
Vzhľadom na to, že poznatky o existencii a rozmiestnení typov prirodzených biotopov prílohy I a druhov prílohy II k smernici 92/43/EHS, ktoré sa vyskytujú v morských výsostných vodách, ako aj v morských vodách patriacich do jurisdikcie mimo výsostných vôd, sú stále neúplné, nemalo by sa určovať, či je pre tieto biotopy a druhy sústava úplná, alebo neúplná. Zoznam by sa mal v prípade potreby zrevidovať pre rôzne typy biotopov a druhy v súlade s ustanoveniami článku 4 smernice 92/43/EHS.
(14)
V záujme jasnosti a transparentnosti by sa rozhodnutie 2004/813/ES malo nahradiť.
(15)
Opatrenia stanovené v tomto nariadení sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
V prílohe k tomuto rozhodnutiu sa stanovuje prvý aktualizovaný zoznam lokalít európskeho významu v Atlantickej biogeografickej oblasti v súlade s článkom 4 ods. 2 tretím pododsekom smernice 92/43/EHS.
Článok 2
Rozhodnutie 2004/813/ES sa zrušuje.
Článok 3
Toto rozhodnutie je určené členským štátom.
V Bruseli 12. novembra 2007